Jansen oor #FeesMustFall: ‘Ek is bang’Jonathan Jansen. Foto: www.ufs.ac.za “Die regering verklaar gratis onderrig, dus betaal niemand . Of die regering gryp met ŉ ystervuis in. Die probleem is, die regering het nie daardie soort geld nie. Ek is bang.” Só het Jansen vandeesweek gesê oor die #FeesMustFall-betogings wat al sedert verlede week op universiteitskampusse regoor Suid-Afrika woed. Jansen, wat aan die begin van die maand as genoot by die Sentrum vir Gevorderde Studies in Gedragswetenskappe aan die Stanford Universiteit in die VSA aangesluit het, het op Facebook gesê al meer akademici sê aan hom hulle oorweeg dit om akademiese poste in die buiteland te aanvaar en Suid-Afrika te verlaat. “Ek is jammer om dit te sê, maar julle was gewaarsku. Hier begin die afdraande pad vir ons top universiteite en die einde aan hoë gehalte onderrig in die laaste oorblywende Afrika-nasie met stewige instansies. Asof hierdie plunderende betogers omgee,” het hy geskryf. “Slegs ŉ sterk teenstand-stem van die publiek en ŉ daadwerklike reaksie uit die hoogste vlakke van die regering, kan die verrotting keer.” Volgens Jansen word die toekoms van die universiteite bedreig deur ŉ minderheidsgroep wat glo wetteloosheid het geen gevolge nie. Hy sê ook dit is juis die arm swart bevolking wat die meeste onder die betogings ly. “Die beste manier om hierdie vernietigende betogings te keer, is vir die ander studente om terug te druk, veral die armes wat kan sien hoe hul lewensgeleenthede voor hul oë verdamp. Dit gebeur nou op sommige kampusse. Ek wonder of die media so gretig sal wees om aan hierdie studente – die meerderheid – ŉ stem te gee?” het hy gesê. “Soos die petrolbomme gegooi word en die brande al meer opvlam, raak dit al hoe duideliker duisende studente sal nie hierdie jaar of volgende jaar kan gradueer nie, en dat ouers van gr. 12 [leerders] alternatiewe planne vir 2017 sal moet maak. Hierdie Suid-Afrikaanse hart breek. Soos die gesegde lui, die toekoms is nie meer wat dit altyd was nie. Die verlede ook nie.”